text: Joakim vækker gamle marskbåde til live igen
  29 december 2017 kl. 20.39
  Ved Højer Sluse genopstår en vigtig del af marskens historie takket være 22-årig bådebygger.
  Udtjente og rådne pramme ligger ved Højer Sluse og vidner om marskens fortid. Men det skal være slut. Nu skal marskbådene bringes ind i nutiden.
  22-årige Joakim Okkels vil nemlig vække de gamle marskbåde til live igen, efter han læste en bog om den gamle tradition.
  - Så opdager jeg, at der er blevet bygget både i Tønder – det vidste jeg ikke, fortæller han TV SYD.
  Joakim Okkels er nemlig ved at uddanne sig til bådebygger og så er han selv vokset op i Tønder. 
  Marskbådene var i deres storhedstid Tønders svar på Folkevognen. De bliv - indtil marsken blev drænet i 20’erne - brugt til at transportere alt fra får på græs til familien i kirke.
  - Det er en fortælling om mennesker. Om hvad vi bruger og altid har gjort her i norden – vi bygger både og vi bruger vandet, siger Okkels.
  De gamle lokale traditioner fascinerer ham.
  - Det er traditionelt håndværk – der er så mange ting at lære, siger han.
  Joakim Okkels plan er at bygge helt nye både, der forhåbentligt kan blive integreret i madlejrskolen ved Højer og dermed blive en del af fortællingen om områdets historie.
  
  